### NN 61/2022 (1.6.2022.), Statut stranke IVAN PENAVA NEZAVISNA LISTA

POLITIČKE STRANKE

884

Na temelju članka 6. Ustava Republike Hrvatske (»Narodne novine«, broj 56/90, 135/97, 8/98, 113/00, 124/00, 28/01, 41/01, 55/01, 76/10, 85/10 i 5/14) i članka 10. Zakona o političkim strankama (»Narodne novine«, broj 76/93, 111/96, 164/98, 36/01 i 28/06), Opći sabor stranke IVAN PENAVA NEZAVISNA LISTA na svom zasjedanju održanom 15. studenoga 2021. godine u Vukovaru donio je

STATUT

STRANKE IVAN PENAVA NEZAVISNA LISTA

I. TEMELJNE ODREDBE

Predmet Statuta

Članak 1.

Ovim statutom stranke IVAN PENAVA NEZAVISNA LISTA (u daljnjem tekstu: Statut) uređuju se temeljna načela i ciljevi, naziv i sjedište, znak, članstvo, oblici organiziranja, predstavljanje i zastupanje, upravna tijela (način njihova izbora i opoziva, trajanje mandata te način odlučivanja), način djelovanja, način financiranja (sredstva za rad), prestanak stranke te druga pitanja bitna za rad stranke.

Temeljna načela i ciljevi

Članak 2.

IVAN PENAVA NEZAVISNA LISTA (u daljnjem tekstu: IVAN PENAVA NEZAVISNA LISTA ili Stranka) je hrvatska politička stranka koja svojim djelovanjem promiče hrvatske nacionalne interese, domoljublje, nacionalni identitet, kulturno nasljeđe, demokršćanske, humanističke vrijednosti, slobodu, jednakost, ravnopravnost, vladavinu prava, poštivanje prava čovjeka, mirotvorstvo te demokratski višestranački sustav kao najviše Ustavne vrednote hrvatskog naroda.

U središtu političke stranke IVAN PENAVA NEZAVISNA LISTA je čovjek sa svojim neotuđivim dostojanstvom, pravima i odgovornostima, nacionalni identitet, domoljublje i kulturno nasljeđe.

Organizacijska struktura i politički rad stranke IVAN PENAVA NEZAVISNA LISTA temelji se na demokratskim načelima.

Naziv, područje djelovanja i sjedište stranke

Članak 3.

Puni naziv stranke je: IVAN PENAVA NEZAVISNA LISTA.

Skraćeni naziv stranke je: IP – NL.

Naziv stranke na engleskom jeziku je: IVAN PENAVA INDEPENDENT LIST.

Sjedište stranke IVAN PENAVA NEZAVISNA LISTA je u Vukovaru.

IVAN PENAVA NEZAVISNA LISTA je pravna osoba i upisuje se u registar političkih stranaka Republike Hrvatske koji se vodi pri nadležnom tijelu Republike Hrvatske.

IVAN PENAVA NEZAVISNA LISTA je stranka ravnopravnih članova koji djeluju radi ostvarivanja Programa i ciljeva stranke. U svom su djelovanju članovi dužni poštivati Statut, Program te zakone i Ustav Republike Hrvatske.

Stranka IVAN PENAVA NEZAVISNA LISTA djeluje u Republici Hrvatskoj.

Stranka IVAN PENAVA NEZAVISNA LISTA djeluje i u inozemstvu, u skladu s pravnim poretkom Hrvatske, pravnim poretkom države u kojoj djeluje, Statutom i posebnim Pravilnikom.

Stranka IVAN PENAVA NEZAVISNA LISTA surađuje sa srodnim strankama u Hrvatskoj i inozemstvu.

Stranka IVAN PENAVA NEZAVISNA LISTA se može pripojiti ili spojiti s drugim domaćim ili međunarodnim političkim strankama i/ili organizacijama na temelju Odluke Općeg sabora stranke.

Stranka se na temelju odluke Predsjedništva učlanjuje u međunarodne udruge srodnih stranaka, ako to pridonosi ostvarivanju programskih ciljeva Stranke.

Obilježja stranke

Članak 4.

Stranka ima pečat okruglog oblika promjera 35 mm. Uz vanjski rub pečata pruža se hrvatski pleter te je s unutarnje strane u pravilnom rasporedu velikim slovima polukružno ispisano IVAN PENAVA NEZAVISNA LISTA, a u sredini znak stranke »IP-NL«.

Ustrojstveni oblici Stranke imaju pečat okruglog oblika promjera 35 mm. Uz vanjski rub pečata pruža se hrvatski pleter s unutarnje strane velikim slovima je polukružno ispisano IVAN PENAVA NEZAVISNA LISTA, a u sredini naziv i sjedište odgovarajuće organizacije sa znakom stranke »IP-NL«.

Znak Stranke je u obliku velikih latiničnih slova »IP-NL«, a obrub je izveden kružno u obličju hrvatskog pletera.

Odluku o izradi članskih iskaznica donosi Predsjedništvo Stranke. Izgled i sadržaj članske iskaznice utvrđuje Predsjedništvo Stranke.

Javnost rada

Članak 5.

Cilj odnosa s javnošću Stranke je upoznavanje građana s načelima i političkim djelovanjem Stranke i doprinos daljnjem razvoju političkog dijaloga. Rad Stranke i njenih tijela je javan.

Javnost rada Stranke ostvaruje se javnim djelovanjem i redovnim obavještavanjem članova i javnosti o svim bitnim pitanjima vezanim uz rad stranke IVAN PENAVA NEZAVISNA LISTA, a osobito izjavama i priopćenjima za medije, objavama na internetskim stranicama i društvenim mrežama i održavanjem javnih skupova.

Sa zasjedanja pojedinih upravnih tijela stranke IVAN PENAVA NEZAVISNA LISTA javnost se može isključiti.

Stranka IVAN PENAVA NEZAVISNA LISTA može imati svoju službenu internetsku stranicu, a može izdavati i svoja glasila.

II. ČLANSTVO

Uvjeti za članstvo

Članak 6.

Članom stranke IVAN PENAVA NEZAVISNA LISTA može postati svaki punoljetni hrvatski državljanin i pripadnik hrvatskoga naroda u iseljeništvu koji prihvaća Statut i Program Stranke.

Osoba koja je isključena može ponovno postati član stranke jedino uz prethodnu suglasnost Predsjedništva Stranke.

Ostvarivanje članstva prema načelu teritorijaliteta

Članak 7.

Članstvo u stranci IVAN PENAVA NEZAVISNA LISTA ostvaruje se u temeljnoj organizaciji Stranke prema mjestu prebivališta.

U slučaju promjene prebivališta član je dužan odjaviti se u temeljnoj organizaciji kojoj je pripadao i prijaviti se u temeljnoj organizaciji kojoj pripada prema novom prebivalištu, a organizacije su dužne tu promjenu provesti.

Stranka IVAN PENAVA NEZAVISNA LISTA posebno potiče uključivanje i snažnije sudjelovanje žena i mladih u tijelima stranke na lokalnoj i nacionalnoj razini.

Prava i obveze članova

Članak 8.

Članovi stranke IVAN PENAVA NEZAVISNA LISTA imaju sljedeća prava:

– biti upoznati s aktima Stranke te aktivnostima i radom Stranke,

– slobodno izražavati svoje mišljenje na stranačkim tijelima,

– birati i biti birani u tijela Stranke,

– sudjelovati u stranačkim aktivnostima i raspravama, predlaganju i donošenju odluka,

– ravnopravno ostvarivati druga prava predviđena Statutom ili odlukama mjerodavnih tijela Stranke.

Članak 9.

Članovi stranke IVAN PENAVA NEZAVISNA LISTA imaju sljedeće obveze:

– redovito sudjelovati u stranačkim aktivnostima i radu,

– zalagati se za uspjeh Stranke na izborima,

– svojim djelovanjem i ponašanjem promicati ugled Stranke u javnosti,

– redovito dolaziti na sastanke organizacije, odnosno tijela kojih je član,

– pridržavati se Statuta i odluka mjerodavnih tijela,

– zastupati i promicati Program i interese Stranke,

– redovito plaćati članarinu,

– ispunjavati obveze utvrđene Statutom ili odlukama mjerodavnih tijela Stranke.

Obveze dužnosnika članova stranke

Članak 10.

Državni i lokalni dužnosnici koji su članovi stranke IVAN PENAVA NEZAVISNA LISTA imaju obvezu:

– raspravljati o pitanjima iz svog djelokruga sa nadležnim upravnim tijelima Stranke,

– redovito izvješćivati o svom radu,

– odazivati se na svaki obrazloženi poziv svoje teritorijalne organizacije,

– obvezni su vratiti mandat Stranci ako osnuju novu stranku i/ili postanu neovisni.

Pokretanje postupka učlanjenja

Članak 11.

Postupak pristupanja u članstvo stranke započinje podnošenjem zahtjeva za pristupanje (pristupnice) kandidata za člana Stranke.

Pristupnica se podnosi neposredno Predsjedništvu u sjedištu Stranke u pisanom obliku ili popunjavanjem elektroničkog obrasca pristupnice i dostavom na službenu e-mail adresu Stranke.

Upis kandidata u evidenciju članstva

Članak 12.

Podatci iz pristupnice kandidata odmah se po zaprimanju unose u evidenciju članstva Stranke. U slučaju podnošenja pristup­nice putem elektroničkog obrasca, mjerodavno tijelo Stranke koje upravlja evidencijom članstva, kandidata za člana odmah upisuje u evidenciju članova Stranke te presliku pristupnice upućuje mjerodavnoj teritorijalnoj organizaciji prema adresi prebivališta kandidata za člana Stranke.

Odluka o članstvu

Članak 13.

O primanju kandidata u članstvo stranke IVAN PENAVA NEZAVISNA LISTA odlučuje Predsjedništvo Stranke.

Predsjedništvo može kandidatu uskratiti primanje u stranku u roku od 30 dana od dana zaprimanja pristupnice ako obrazloženom odlukom utvrdi da kandidat ne zadovoljava uvjete za članstvo. Protekom roka za donošenje odluke o uskraćivanju primanja u članstvo stranke kandidat postaje članom Stranke. Odluka o uskraćivanju primanja u članstvo Stranke s obrazloženjem dostavlja se kandidatu.

Stegovne mjere

Članak 14.

Zbog povrede članskih obveza, Predsjedništvo Stranke može članu Stranke izreći stegovnu mjeru:

– ukor,

– oduzimanje dužnosti u Stranci,

– uvjetno isključenje,

– bezuvjetno isključenje.

Ukor se izriče za lakšu povredu članskih obveza.

Oduzimanje dužnosti u Stranci izriče se za opetovane lakše povrede članskih obveza.

Uvjetno ili bezuvjetno isključenje izriče se za osobito tešku povredu članskih obveza.

Lakom povredom članske obveze smatra se postupanje člana koje je moglo prouzročiti štetne posljedice za ugled i političke interese Stranke.

Težom povredom članske obveze smatra se postupanje kojim se krši Statut i program Stranke ili djeluje suprotno temeljnim vrijednostima i načelima utvrđenim Statutom i Programom Stranke, gdje je postupanje uzrokovalo štetne posljedice za ugled ili političke interese Stranke.

Stegovni postupak

Članak 15.

Stegovni postupak Predsjedništvo Stranke može provesti protiv svakog člana Stranke.

Svaki član Stranke može predložiti Predsjedništvu Stranke pokretanje stegovnog postupka protiv nekog člana Stranke.

Stegovni postupak bit će završen u roku od 90 dana od dana pokretanja stegovnog postupka protiv člana Stranke.

Prestanak članstva

Članak 16.

Članstvo u stranci IVAN PENAVA NEZAVISNA LISTA prestaje:

– pisanom izjavom o istupanju,

– izricanjem pravomoćne sudske presude za kaznena djela,

– isključenjem,

– danom pravomoćnosti sudske odluke o oduzimanju poslovne sposobnosti,

– podnošenjem ostavke na članstvo ili dužnost u predstavničkim, izvršnim i drugim tijelima vlasti, bez suglasnosti Predsjedništva Stranke,

– kandidiranjem na izborima bez suglasnosti Predsjedništva Stranke,

– smrću člana.

Za utvrđivanje nastalih uvjeta iz stavka 1. ovog članka, nadležan je tajnik teritorijalne organizacije kojoj član Stranke pripada, temeljem prikupljene dokumentacije, nakon čega se člana automatski briše iz Registra članstva.

III. USTROJSTVO TIJELA STRANKE

Središnja tijela stranke

Članak 17.

Središnja politička tijela stranke IVAN PENAVA NEZAVISNA LISTA su:

1. Opći sabor Stranke,

2. Predsjednik Stranke,

3. Predsjedništvo Stranke,

4. Nadzorni odbor Stranke,

5. Glavni tajnik.

Opći sabor stranke

Članak 18.

Opći sabor stranke IVAN PENAVA NEZAVISNA LISTA najviše je stranačko tijelo. Opći Sabor može biti osnivački, izborni, redovni ili izvanredni. Osnivački opći sabor održava se prilikom osnivanja Stranke.

Na osnivačkom Općem saboru Stranke članovi stranke neposredno biraju predsjednika Stranke, potpredsjednike, članove Predsjedništva i Nadzornog odbora, sukladno Statutu.

Na izbornom Općem saboru Stranke članovi neposredno biraju predsjednika Stranke, potpredsjednike, članove Predsjedništva i Nadzornog odbora, sukladno Statutu i važećim aktima stranke.

Opći sabor čine svi članovi Stranke dok se ne osnuju najmanje 3 (tri) teritorijalne organizacije nakon čega ga čine predstavnici svih teritorijalnih organizacija Stranke s cijelog područja njezina djelovanja (delegati).

Odluku o broju predstavnika svake pojedine teritorijalne organizacije, donosi Predsjedništvo Stranke razmjerno broju članova teritorijalne organizacije i to najkasnije 30 (trideset) dana prije održavanja Općeg sabora te o njoj bez odlaganja izvješćuje organizacije navedene u prethodnom stavku ovog članka. One samostalno, u okviru zadanog broja, određuju delegate iz vlastitih redova te o tome obavješćuju Predsjedništvo najmanje 15 (petnaest) dana prije dana održavanja Općeg sabora. Članovi Predsjedništva i Nadzornog odbora te saborski zastupnici stranke po položaju su članovi Općeg sabora.

Predsjedništvo upućuje svim članovima Općeg sabora poziv (akreditaciju) i prijedlog dnevnog reda s materijalima najmanje 5 (pet) dana prije dana održavanja Općeg sabora.

Za valjanost zasjedanja Općeg sabora na sjednici mora biti prisutna 1/5 članova stranke (kvorum).

Odluke se donose natpolovičnom većinom svih nazočnih članova Općeg Sabora.

Sazivanje Općeg sabora

Članak 19.

Opći sabor Stranke zasjeda redovito najmanje jednom u dvije godine.

Odluku o sazivanju i načinu i vremenu održavanja Općeg sabora Stranke donosi Predsjedništvo Stranke. Predsjedništvo će sazvati izvanrednu sjednicu Općeg sabora Stranke ako to pisanim i obrazloženim zahtjevom zatraži trećina članova Stranke.

Ako se Predsjedništvo ogluši na taj zahtjev u roku od 5 (pet) dana te ne sazove Opći sabor, podnositelj zahtjeva je ovlašten sam u propisanim rokovima i na propisani način sazvati izvanrednu sjednicu Općeg sabora. Ta izvanredna sjednica može biti i izborna samo ako je zahtjev u tom smislu postavljen već pri podnošenju zahtjeva Predsjedništvu.

Rad i ovlasti Općeg sabora

Članak 20.

O radu Općeg sabora sastavlja se zapisnik koji ovjerava dvočlano ovjeroviteljsko povjerenstvo izabrano na samome Općem saboru.

Opći sabor Stranke:

– može donijeti Poslovnik o svom radu,

– donosi i mijenja Statut Stranke i program Stranke,

– utvrđuje temeljne smjernice politike Stranke,

– bira Predsjednika, potpredsjednike, članove Predsjedništva Stranke i članove Nadzornog odbora prilikom osnivanja Stranke ili na izbornom saboru,

– raspravlja o izvješćima Predsjednika, Predsjedništva i drugih tijela Stranke te ih usvaja i daje smjernice za njihov daljnji rad,

– donosi odluku o prestanku postojanja Stranke.

Predsjednik stranke

Članak 21.

Predsjednik stranke IVAN PENAVA NEZAVISNA LISTA predstavlja i zastupa Stranku, upravlja radom Stranke, vodi politiku Stranke u skladu s Programom i odlukama središnjih tijela Stranke te ima pravo i dužnost osigurati suradnju i odgovornost svih tijela i dužnosnika Stranke u provedbi utvrđene politike. Predsjednik stranke podnosi izvješće o radu Općem saboru Stranke.

Predsjednik Stranke predsjeda sjednicama Predsjedništva i osigurava provedbu odluka tijela Stranke.

Predsjednik Stranke pisanom odlukom određuje potpredsjednika, glavnog tajnika ili drugog člana Stranke da u njegovo ime zastupa Stranku u vezi s pojedinim pitanjem.

Radi zaštite pravnih interesa Stranke, Predsjednik Stranke može ovlastiti (opunomoćiti) člana Stranke ili osobu koja je ovlaštena pružati pravnu pomoć za zastupanje u pojedinim pravnim stvarima.

Potpredsjednici stranke

Članak 22.

Stranka ima dva potpredsjednika, a predsjednik Stranke među njima određuje prvog potpredsjednika. Potpredsjednici Stranke obavljaju poslove za koje ih ovlasti Predsjednik Stranke.

Prvi potpredsjednik zamjenjuje Predsjednika Stranke u slučaju njegove spriječenosti ili odsutnosti, kao i u slučaju prestanka mandata Predsjednika Stranke do održavanja novih izbora u roku od šest mjeseci. Potpredsjednici Stranke za svoj rad odgovaraju predsjedniku i članovima Predsjedništva Stranke.

Predsjedništvo stranke i ovlasti

Članak 23.

Predsjedništvo je operativno-političko tijelo stranke IVAN PENAVA NEZAVISNA LISTA koje:

– redovito raspravlja i odlučuje o aktualnim političkim pitanjima,

– utvrđuje prijedlog Statuta i Programa rada Stranke koji podnosi Općem saboru,

– Saziva Opći sabor i brine o provedbi odluka Općeg sabora,

– određuje izborni program i strategiju Stranke na državnim izborima na prijedlog Predsjedništva,

– odlučuje o primanju u članstvo Stranke,

– pravilnikom propisuje način provođenja unutarstranačkih izbora za tijela i dužnosnike Stranke na nacionalnoj i lokalnoj razini, te druge pravilnike iz nadležnosti rada Stranke u skladu sa Statutom,

– odlučuje o predizbornim i poslijeizbornim koalicijama, kao i o ostalim oblicima suradnje s drugim političkim strankama,

– utvrđuje listu kandidata na državnim i lokalnim te regionalnim i unutarstranačkim izborima,

– nakon održanih državnih izbora analizira rezultate i izbornu promidžbu,

– odlučuje o održavanju unutarstranačkih izbora,

– ima pravo raspustiti teritorijalnu organizaciju Stranke,

– na prijedlog Predsjednika Stranke imenuje glavnog tajnika,

– odlučuje o visini, kriterijima i uvjetima plaćanja, načinu prikupljanja i raspodjeli članarine,

– odlučuje o promjeni adrese sjedišta Stranke,

– propisuje način rada Stranke u inozemstvu,

– nadzire rad članova Stranke u zakonodavnoj i izvršnoj vlasti,

– usvaja godišnji program rada s financijskim planom poslovanja i godišnja financijska izvješća,

– odlučuje o pojedinačnim povredama prava i obveza članova – provodi stegovni postupak,

– obavlja ostale poslove određene Statutom te odlučuje o svim pitanjima koja ovim Statutom nisu izričito stavljena u djelokrug drugih tijela.

Sastav Predsjedništva Stranke

Članak 24.

Predsjedništvo stranke IVAN PENAVA NEZAVISNA LISTA čini 7 članova, i to:

1. Predsjednik Stranke,

2. dva Potpredsjednika,

3. tri izabrana člana Predsjedništva,

4. glavni tajnik.

Nadzorni odbor i ovlasti

Članak 25.

Nadzorni odbor Stranke ima 5 (pet) članova od kojih je jedan predsjednik. Članovi između sebe biraju predsjednika.

Članstvo u Nadzornom odboru nespojivo je s članstvom u bilo kojem drugom središnjem tijelu Stranke. Nadzorni odbor sastaje se najmanje jednom svake kalendarske godine.

Sjednice Nadzornog odbora saziva predsjednik Nadzornog odbora, a može ih na vlastitu inicijativu sazvati i Predsjednik Stranke, koji nema pravo sudjelovanja u radu Nadzornog odbora niti u donošenju njegovih odluka. Predsjednik Stranke obvezan je bez odlaganja sazvati sjednicu Nadzornog odbora ako to zahtijevaju tri člana Nadzornog odbora.

Za valjanost zasjedanja potrebna je nazočnost natpolovične većine članova Nadzornog odbora, a odluke se donose natpolovičnom većinom svih nazočnih članova. Nadzorni odbor:

– nadzire zakonitost financijsko-materijalnog poslovanja Stranke i uredno vođenje poslovnih knjiga,

– prati i nadzire provedbu Statuta i ostalih akata stranke i njezinih središnjih tijela,

– na vlastitu inicijativu ili na zahtjev izvješćuje Predsjedništvo stranke o svome radu,

– podnosi izvješća Općem saboru stranke,

– obavlja druge poslove predviđene općim aktima Stranke.

Članak 26.

Sva stranačka tijela obvezna su bez odlaganja, a najkasnije u roku od 15 (petnaest) dana, koji u iznimno žurnim situacijama može biti skraćen na 5 (pet) dana, staviti cjelokupnu dokumentaciju na raspolaganje Nadzornom odboru.

Glavni tajnik

Članak 27.

Glavni tajnik stranke IVAN PENAVA NEZAVISNA LISTA, u suradnji s Predsjednikom Stranke, sudjeluje u pripremi i radu ostalih središnjih tijela Stranke te provodi njihove odluke, koordinirajući i aktivno surađujući s teritorijalnim organizacijama.

Glavni tajnik stranke vodi materijalno i financijsko poslovanje Stranke.

Glavni tajnik obavlja stručne, administrativne, tehničke i druge opće i pomoćne poslove za tijela Stranke i u okviru svojeg djelokruga donosi odgovarajuće akte.

Teritorijalne organizacije stranke

Članak 28.

Stranka IVAN PENAVA NEZAVISNA LISTA ustrojena je na područnom načelu i sastoji se od organizacija koje djeluju na određenom području (teritorijalne organizacije).

Teritorijalne organizacije Stranke su ogranak, podružnica i županijska organizacija Stranke. Odluku o osnivanju teritorijalne organizacije Stranke donosi Predsjedništvo Stranke.

Ogranak

Članak 29.

Temeljni ustrojstveni oblik Stranke je ogranak. Ogranak se osniva za pojedinu upravno-političku cjelinu koja načelno odgovara upravno-političkom ustroju Republike Hrvatske. Predsjedništvo će pri donošenju odluke o osnivanju ogranka precizno odrediti područje za koje se on osniva.

Ogranak čini najmanje 10 (deset) članova. Ogranak može donijeti i vlastiti pravilnik o radu, usklađen s odredbama ovog Statuta. Taj pravilnik se dostavlja na odobrenje Predsjedništvu Stranke i stupa na snagu danom donošenja tog odobrenja.

Skupštinu ogranka čine svi članovi ogranka.

Podružnica

Članak 30.

Podružnica se osniva na području definiranom odlukom Predsjedništva, pri čemu to područje načelno odgovara području pojedine općine odnosno grada. Podružnica ima Skupštinu koju čine svi članovi podružnice, dok se ne osnuje najmanje 3 (tri) ogranka na teritorijalnom području te podružnice nakon čega skupštinu čine predstavnici (delegati) o čijem broju odluku donosi Predsjedništvo podružnice i to razmjerno broju članova. Podružnica može donijeti vlastiti pravilnik o radu, usklađen s odredbama ovog Statuta. Taj pravilnik se dostavlja na odobrenje Predsjedništvu Stranke i stupa na snagu danom donošenja tog odobrenja.

Županijska organizacija stranke

Članak 31.

Županijska organizacija Stranke djeluje na području pojedine županije, a sastoji se od svih podružnica koje djeluju na području te županije, pri čemu Predsjedništvo Stranke može donijeti odluku da se podružnice s područja dviju ili više županija udruže u jednu županijsku organizaciju. Županijska organizacija Stranke ima Skupštinu u koju podružnice delegiraju svoje predstavnike prema odluci Predsjedništva županijske organizacije, u načelu razmjerno broju svojih članova. Županijska organizacija Stranke može donijeti vlastiti pravilnik o radu, usklađen s odredbama ovog Statuta. Taj pravilnik se dostavlja na odobrenje Predsjedništvu Stranke i stupa na snagu danom donošenja tog odobrenja.

Tijela teritorijalnih organizacija stranke

Članak 32.

Tijela teritorijalnih organizacija Stranke su:

1. Skupština,

2. Predsjednik,

3. Predsjedništvo,

4. Nadzorni odbor,

5. Tajnik.

Skupština teritorijalne organizacije stranke

Članak 33.

Odluku o broju članova Skupštine teritorijalne organizacije Stranke donosi Predsjedništvo teritorijalne organizacije.

Skupštinu teritorijalne organizacije saziva Predsjedništvo teritorijalne organizacije Stranke najmanje jednom u 2 godine.

Skupština teritorijalne organizacije:

– može donijeti Poslovnik o svom radu,

– vrši nadzor nad poštivanjem Statuta stranke i programa Stranke, te temeljnih smjernica politike Stranke,

– bira Predsjednika, potpredsjednika, članove Predsjedništva teritorijalne organizacije i nadzornog odbora samo prilikom osnivanja teritorijalne organizacije Stranke,

– raspravlja o izvješćima Predsjednika, Predsjedništva i drugih tijela teritorijalne organizacije te ih usvaja i daje smjernice za njihov daljnji rad.

Predsjednik teritorijalne organizacije

Članak 34.

Predsjednik predstavlja i zastupa teritorijalnu organizaciju Stranke te upravlja radom Stranke na njezinom području.

Predsjednik podnosi izvješće o radu Skupštini teritorijalne organizacije.

Predsjednik saziva i predsjeda sjednicama Skupštine teritorijalne organizacije i brine za provedbu njenih odluka.

Potpredsjednici teritorijalne organizacije

Članak 35.

Teritorijalna organizacija ima dva potpredsjednika, a predsjednik teritorijalne organizacije među njima određuje prvog potpredsjednika.

Potpredsjednici teritorijalne organizacije obavljaju poslove za koje ih ovlasti Predsjednik teritorijalne organizacije.

Prvi potpredsjednik zamjenjuje Predsjednika teritorijalne organizacije u slučaju njegove spriječenosti ili odsutnosti, kao i u slučaju prestanka mandata Predsjednika teritorijalne organizacije do održavanja novih izbora u roku od šest mjeseci.

Potpredsjednici teritorijalne organizacije za svoj rad odgovaraju predsjedniku i članovima Predsjedništva teritorijalne organizacije.

Predsjedništvo teritorijalne organizacije

Članak 36.

Predsjedništvo teritorijalne organizacije priprema sjednice Skupštine teritorijalnih organizacija i odgovorno je za provedbu njihovih odluka i zaključaka.

Predsjedništvo je dužno na svakoj sjednici Skupštine izvijestiti o svojemu djelovanju između dviju sjednica. Predsjedništvo teritorijalne organizacije čine izabrani predsjednik, 2 potpredsjednika, 3 izabrana člana predsjedništva i tajnik teritorijalne organizacije.

Predsjednik saziva predsjedništvo teritorijalne organizacije, a dužan ga je sazvati i na zahtjev trećine članova teritorijalne organizacije stranke. Predsjednik je dužan sazivati sastanke predsjedništva najmanje jednom u dva mjeseca.

Predsjedništvo teritorijalne organizacije stranke:

– provodi politike Stranke na svom području,

– redovito raspravlja i odlučuje o političkim pitanjima u okviru svog djelokruga,

– sudjeluje u predlaganju kandidata za državne izbore i lokalne izbore,

– analizira rezultate i kampanju nakon izbora za tijela mjesne i lokalne samouprave,

– obavlja druge radnje u okviru Statuta Stranke.

Nadzorni odbor teritorijalne organizacije stranke

Članak 37.

Nadzorni odbor teritorijalne organizacije Stranke ima 3 (tri) člana od kojih je jedan predsjednik. Članovi između sebe biraju predsjednika.

Članstvo u Nadzornom odboru teritorijalne organizacije nespojivo je s članstvom u bilo kojem drugom tijelu Stranke. Nadzorni odbor sastaje se najmanje jednom svake kalendarske godine. Sjednice Nadzornog odbora saziva predsjednik Nadzornog odbora teritorijalne organizacije.

Za valjanost zasjedanja potrebna je nazočnost natpolovične većine članova Nadzornog odbora, a odluke se donose natpolovičnom većinom svih nazočnih članova. Nadzorni odbor ne osniva se za ogranke.

Nadzorni odbor:

– nadzire zakonitost financijsko-materijalnog poslovanja teritorijalne organizacije i uredno vođenje poslovnih knjiga,

– prati i nadzire provedbu Statuta i ostalih akata Stranke i njezinih središnjih tijela,

– na vlastitu inicijativu ili na zahtjev izvješćuje Predsjedništvo teritorijalne organizacije o svome radu,

– podnosi izvješća Skupštini teritorijalne organizacije Stranke,

– obavlja druge poslove predviđene općim aktima Stranke.

Tajnik teritorijalne organizacije stranke

Članak 38.

Tajnik teritorijalne organizacije, u suradnji s predsjednikom, sudjeluje u pripremi i radu tijela teritorijalne organizacije Stranke te provodi njihove odluke, koordinirajući i aktivno surađujući s teritorijalnim organizacijama.

Tajnika teritorijalne organizacije imenuje Predsjedništvo teritorijalne organizacije na prijedlog predsjednika teritorijalne organizacije.

Tajnik vodi materijalno i financijsko poslovanje teritorijalne organizacije Stranke.

Tajnik stranke osigurava organizacijske, materijalne i tehničke uvjete za rad teritorijalne organizacije Stranke i odlučuje o administrativnim pitanjima i pitanjima namještenika Stranke.

IV. UNUTARSTRANAČKI IZBORI

Izbor tijela i dužnosnika stranke

Pravo glasa

Članak 39.

Pravo sudjelovati, birati i biti birani na unutarstranačkim izborima imaju članovi Stranke koji su upisani u evidenciju članstva Stranke.

Način izbora tijela i dužnosnika stranke

Članak 40.

Članovi stranke IVAN PENAVA NEZAVISNA LISTA neposredno biraju Predsjednika Stranke, Potpredsjednike Stranke, Predsjedništvo Stranke, Nadzorni odbor, predsjednike i potpredsjednike teritorijalnih organizacija Stranke, predsjedništva teritorijalnih organizacija te nadzorne odbore teritorijalnih organizacija i drugih tijela Stranke na prijedlog najmanje 3% članova s pravom glasa iz organizacije u kojoj se provode izbori, odnosno 5% članova za predsjednika i predsjednika Stranke.

Trajanje mandata

Članak 41.

Članovi tijela i dužnosnici Stranke biraju se na vrijeme (mandat) od četiri godine, ako Statutom nije drugačije određeno. Osim istekom vremena na koje je biran, mandat članova tijela i dužnosnika Stranke prestaje smrću, prestankom članstva, podnošenjem ostavke i opozivom.

U slučaju smrti, prestanka članstva u stranci, podnošenja ostavke ili opoziva neposredno izabranog čelnika teritorijalne organizacije Stranke, tijelo kojem je bio na čelu bira vršitelja dužnosti između svojih članova te će u roku od šest mjeseci provesti prijevremene izbore za tu dužnost.

U vrijeme trajanja mandata naknadno izabranog čelnika ili člana tijela ubraja se i vrijeme mandata člana umjesto kojeg je izabran.

Pravila o unutarstranačkim izborima

Članak 42.

Unutarstranački izbori stranke provodit će se u pravilu najkasnije 6 mjeseci prije isteka četverogodišnjeg mandata izabranih tijela stranke, izuzev kada to zahtijevaju izvanredne okolnosti sukladno odluci nadležnih tijela stranke.

Na unutarstranačkim izborima kandidirati se može svaki član na prijedlog najmanje 3% članova s pravom glasa iz organizacije u kojoj se provode izbori, odnosno 5% članova za predsjednika i podpredsjednika Stranke.

Rok za podnošenje kandidature za stranačka tijela je najkasnije 15 dana prije održavanja unutarstranačkih izbora.

Kandidate koji ispunjavaju uvjete za kandidaturu utvrđuje predsjedništvo stranke najkasnije 8 dana prije održavanja unutarstranačkih izbora te ih uvrštava na izbornu listu za pojedino tijelo za koje su se kandidirali.

Izbori se provode neposredno javnim glasanjem na izbornom Općem saboru stranke između potvrđenih kandidata po načelu »jedan član – jedan glas«.

Odluka o izboru kandidata za tijelo stranke donosi se većinom glasova nazočnih članova na Općem saboru stranke.

Kada stranka pređe granicu od 500 članova Pravilnikom o unutarstranačkim izborima stranke pobliže će se urediti pitanja koja se odnose na:

– način i termin održavanja unutarstranačkih izbora,

– predlaganje, odabir te utvrđivanje kandidata za izbore,

– sastav djelokrug, ovlasti i način rada središnjeg i teritorijalnih izbornih povjerenstava,

– nespojivost i ograničenje funkcija dužnosnika Stranke,

– ograničenje reizbora,

– način odabira stranačkih dužnosnika,

– provođenje neposrednih izbora i kooptiranje,

– mogućnost raspisivanja prijevremenih unutarstranačkih izbora

– te druga pitanja bitna za provođenje unutarstranačkih izbora.

V. NAČIN RADA TIJELA STRANKE

Odnosi između tijela stranke

Članak 43.

Tijela Stranke, na svim razinama organizacije Stranke, samostalna su u obavljanju poslova u okviru svojeg djelokruga rada utvrđenog Statutom i drugim aktima Stranke.

Organizacije i tijela Stranke ovlašteni su nastupati u pravnome prometu u granicama svojih poslova i dužnosti, a u skladu s odgovarajućim odlukama Predsjedništva Stranke te u tu svrhu mogu imati zaseban i podračun i pečat.

Tijela više razine organizacije Stranke imaju pravo i dužnost radi provođenja odluka iz svojeg djelokruga nalagati postupanje tijelima niže razine. Iznimno, tijela više organizacijske razine imaju pravo i dužnost nalagati postupanje iz djelokruga rada tijela niže razine ako ta tijela to samostalno i odgovorno ne čine. Različita tijela Stranke dužna su međusobno surađivati i koordinirano djelovati u promicanju i ostvarivanju političkih interesa Stranke.

Sazivanje i odlučivanje na sjednicama stranačkih tijela

Članak 44.

Predsjednik ili drugi čelnik tijela Stranke predstavlja tijelo, predsjedava sjednicama i odgovoran je za njegov rad. Sjednice tijela Stranke sazivaju se najkasnije pet dana prije njihovog održavanja pisanim ili elektroničkim putem, a iz osobito opravdanih razloga mogu se sazvati i u kraćem roku.

Iznimno, zbog potrebe žurnog donošenja određene odluke, sjednice tijela Stranke mogu se sazvati i održati telefonskim, odnosno elektroničkim putem.

Ako Statutom nije drugačije određeno, tijela Stranke odlučuju većinom nazočnih članova.

Glasovanje na sjednicama tijela stranke je u pravilu javno. Članovi tijela mogu odlučiti da se o pojedinom pitanju glasuje tajno, a o donesenim odlukama tijela stranke vode zapisnik te se dokumentacija o donesenim odlukama čuva trajno ili u fizičkom ili u elektronskom obliku.

VI. NAČIN FINANCIRANJA

Financiranje, sredstva za rad i dostupnost financijskih dokumenata

Članak 45.

Stranka IVAN PENAVA NEZAVISNA LISTA sredstva za rad stječe:

– prihodima od članarine,

– prihodima od imovine u svojem vlasništvu,

– prihodima od organizacije stranačkih događanja,

– prihodima ostvarenim iz sredstava državnog proračuna i proračuna jedinica lokalne i područne (regionalne) samouprave,

– donacijama,

– prihodima od izdavačke djelatnosti,

– iz drugih zakonom dopuštenih izvora.

Stranka ostvarena sredstva koristi za političko djelovanje i ostvarenje svojih političkih ciljeva financiranjem redovnih političkih aktivnosti i troškova izborne promidžbe.

U cilju osiguranja transparentnosti i otvorenosti poslovanja stranke, mjerodavna tijela Stranke će osiguravati javnu dostupnost financijskih dokumenata u skladu sa zakonom.

VII. PRESTANAK STRANKE

Razlozi za prestanak stranke i odluka o prestanku stranke

Članak 46.

Stranka može prestati postojati:

– svojom odlukom,

– aktom mjerodavnog državnog tijela iz razloga propisanih zakonom.

Odluku o prestanku stranke donosi Opći sabor stranke dvotrećinskom većinom svojih članova.

Odluka o prestanku stranke sadrži:

– datum donošenja i pravnu osnovu,

– obrazloženje,

– datum prestanka Stranke,

– odluku o imovini Stranke,

– odluku o tijelu zaduženom za provedbu odluke.

VIII. ZAVRŠNE ODREDBE

Objavljivanje i stupanje na snagu

Članak 47.

Ovaj Statut stranke IVAN PENAVA NEZAVISNA LISTA objavit će se u »Narodnim novinama«.

Ovaj Statut donesen je na Općem saboru stranke 15. studenoga 2021. godine i stupa na snagu danom donošenja.

Vukovar, 15. studenoga 2021.

V. d. predsjednika stranke
 Darko Dimić, v. r.